# Eil Sul goude Pask

| ◄ Sul ar C’hasimodo | Eil Sul goude Pask | Trede Sul goude Pask ► |
Er mare-ze, Jezuz a lavaraz d’ar Pharizianed : Me eo ar pastor mad. Ar pastor mad a ro he vuez evit he zenved. Evit neb zo diouz marc’had, ha n’eo ket pastor na perc’henn ann denved, hennez pa vel ar bleiz o tont, a zilez an denved hag a red kuit ; hag ar bleiz a lamm d’ann denved hag ho c’has ama hag ahount. Hennez a ia kuit, rak ma’z ema dioc’h varc’had, ha ne zell ket outhan petr’e teuio ann denved da veza. Me eo ar pastor mad, hag a anavez va denved, hag indhi am anavez me ; evet mac’h anavez va zad ac’hanon-me, ha mac’h anavezan me va zad ; ha va buez a roan evit va denved. Denved all am euz c’hoaz, n’int ket euz ar vanden-ma ; ret vezo d’inn ho digas ive ama, hag e selaouint va mouez ; ha ne vezo mui nemed eur vanden zenved hag eur pastor hebken. Jezuz eo ar Pastor mad. Me eo ar pastor mad ! eme Hor Zalver. Kemeret a c’hell e guirionez ann hano kaer-ze, rak great en deuz hag ober a ra bepred kement a zere ouz eur pastor fur ha karantezuz. Eur mesaer a zoare a anavez he zenved, a c’halv peb hini anezho dre he hano. Lagad Jezuz a zo noz deiz o para varnomp, hag he vouez leun a zouzder a gomz heb paouez ouz ann denvedigou. Pa vez tec’hed unan bennag diouz ar vandenn ec’h en em laka enn hent evit klask ann danvad paour, ha pa vezo kavet hen dougo var he ziouskoaz, gant aoun na ve re skuiz o tistrei d’ar gear. Lennit enn Aviel ar pez en deuz great evit Mari-Madalen, evit pec’herez Samarii, hag eunn niver braz a re all a ioa eat da goll.
Ar pastor mad ne zell ket ouz ar boan evit kas he zenved d’ar peuri druz ha iac’huz. Koulzgoude kiskoaz mesaer ne reaz kement nag hanter evel a ra Jezuz e kenver ann dud. Guelet oc’h euz ar burzudou a rea evit maga ar re a zeue da glevet he brezegennou. Ha ni hon-unan, digant piou nemed diganthan on euz hor guiskamant hag hor bara pemdeziek ?
Ha pa briz sellet evel-se ouz ar c'horf a zo pri ha breinadurez, petra ne rai ket evit ann ene a zo breur da elez ar baradoz ? Epad m’edo var ann douar ne baouezaz da hada ar virionez evit diskuez d’eomp ann hent mad hag hon distrei diouz ar peuri noazuz. Evidomp, he genteliou a zo bet skrivet enn Aviel ; ha, gant aoun na vemp lezireg d’ho lenn e vezont c’hoaz embannet dirazomp er gador brezeg. Ouspenn ar gelennadurez-ze roet ganthan evit beza sklerijenn ha magadurez hon eneou, e ro d’eomp eur pred burzuduz, he gorf hag he c’hoad e sakramant ann aoter.
Eur pastor mad, erfin a ro he vuez evit he zenved. Dibaot eo klevet e ve lazet eur mesaer gant ar bleizi pe gant al laeroun, o klask difen outho he loenedigou. Ha pa ne ve nemed taget pe gual c’hlazet gantho, ez afe buhan ar brud anezhan e peb leac’h ; ha dleet aoualc’h eo, a dra zur, ober meuleudi ann den kalouneg-ze. Mad, evit ann eneou, Hor Zalver en deuz great kement-ze holl ha muioc’h c’hoaz. Beilla, pedi, bale ha labourat noz deiz, gouzanv skuizder ha dienez a reaz heb damant ebet ; ha pa oa ret d’unan mervel evit ma vije espernet ar vandenn, Jezuz a varvaz, hag a varvaz er groaz evitho. Den ebet ne oufe kaout abeg ennhan pa lavar beza ar pastor mad.
Mes, evit ma vezo ar pez diouz ann dra, denved eunn henvelep pastor a dle he anaout, selaou he vouez ha bale d’he heul.
Hogen, evit anaout Jezuz eo ret sellet piz ouz he oberou, deski ha koumpren ar guirionezou en deuz prezeget, ma teuimp d’her c’haret bemdez muioc’h-mui.
Selaou Jezuz a zo digemeret gant feiz ha doujanz kenteliou ann Aviel, kuzuliou he Iliz santel, aliou ha rebechou hor c’houstianz.
Heulia Jezuz a zo ober, eveld’han, fae var madou hag ebatou ar bed ; gouzanv beza disprijet goapeat ha kaseat gant ann dud ; dougenn ar groaz hag ar boan heb en em glemm ; rak, dre ann hent-ze eo tremenet araozomp evit mont d’ann env d’hor gortoz.
Gant eur zell ouz he vuez, peb hini ac’hanomp a velo hag hen a zo eunn danvad mad ha sentuz. M’on defe, bete vrema, bevet pell diouz ar pastor karantezuz, dizroomp buhan davethan ha dalc’homp tost d’ezhan bepred evit m’hon diouallo ouz ann drouk-spered, bleiz ha laer braz ann eneou. Evel-se-bezet-great.